DA Den Europæiske Unions Tidende CE 88/91

(2004/C 88 E/0098)

SKRIFTLIG FORESPØRGSEL E-2531/03

af Gabriele Stauner (PPE-DE) til Kommissionen

(29. juli 2003)

Om: Profitmagere og røvere i Kosovo

I »Frankfurter Allgemeine Zeitung« af 14. juli 2003 kritiserer Agron Bajrami under overskriften »Profitmagere og røvere i Kosovo« FN's pressepolitik i Kosovo. Agron Bajrami er stedfortrædende chefredaktør ved Kosovos største dagblad, »Koha Ditoure«. Ifølge han udtalelser støtter FN-administrationen i helt urimeligt omfang »Radio Television Kosovo« for at købe sig til en velvillig presseomtale. En af Agron Bajramis påstande går ud på, at cheferne ved »Radio Television Kosovo« får en løn, der er flere gange højere end en ministerløn.

Kan Kommissionen bekræfte denne påstand?

Kan Kommissionen oplyse, i hvilket omfang støtten til »Radio Television Kosovo« finansieres af bevillinger fra fællesskabsbudgettet?

I »Die Zeit« af 10. juli 2003 var der en artikel om skandaløse tilstande ved de kraftværker, der drives af energiforsyningsselskabet KEK. Over 400 millioner euro skulle der siden 1999 være blevet brugt på de forfaldne kraftværker. Reparatørerne, herunder et tysk firma, skulle have sjusket med arbejdet og anvendt gamle defekte reservedele, og der skulle efter sigende være blevet betalt fuld pris for olietransporter fra Makedonien, også selv om olietankerne var halvtomme ved ankomsten.

Kan Kommissionen oplyse, i hvilket omfang energiforsyningsselskabet KEK finansieres af bevillinger fra fælles skabebudgettet?

Kan Kommissionen oplyse, hvilke skridt den vil tage for at afhjælpe de nævnte forhold?

Svar afgivet på Kommissionens vegne af Christopher Patten

(2. oktober 2003)

Kosovo har 3 landsdækkende tv-stationer, én offentlig (RTK) og to private (KTV og TV21). »Koha Ditore«, hvis ejere også ejer KTV, har udvist stor interesse i debatten om RTK's status som offentlig uafhængig tv-kanal.

Radio Television Kosovo (RTK), der er oprettet som en offentlig uafhængig tv-station med det formål at fremme demokratiet, blev etableret under De Forenede Nationers midlertidige forvaltningsmission i Kosovo (UNMIK), nærmere betegnet 3. del, som ledes af Organisationen for Sikkerhed og Samarbejde i Europa. Stationen har fået priser for sin uafhængige nyhedsformidling og har høje seertal, skønsmæssigt op mod 60 % -70 % af seerne i Kosovo og næsten 100 % af de landflygtige kosovarer.

Hvad lønninger angår, har UNMIK meddelt Kommissionens følgende: RTK's ledelse omfattes ikke af den lovgivning og den maksimalløn der gælder for landets tjenestemænd. RTK-ledelsens status er fastsat i den forordning hvorved stationen blev oprettet (forordning 2001 af 13.-15. juni 2001 om oprettelse af Radio Television Kosovo). Hensigten er at aflønningen af ledelsen skal afspejle markedsvilkårene, samt krav og ansvar. Hertil kommer ønsket om at beskytte RTK's redaktionelle uafhængighed, hvilket er meget vigtigt i betragtning af forholdene i Kosovo efter konflikten. Det forholder sig under alle omstændigheder således at lønomkostninger ikke dækkes af Fællesskabets bistand.

En række medlemsstater og internationale donorer — og herunder også Kommissionen, via det europæiske genopbygningsagentur — har støttet oprettelsen af RTK som en offentlig, uafhængig og professionel tv-station. RTK er den eneste tv-station som også sender programmer med særlig sigte på mindretallene.

I det årlige CARDS-program der blev opstillet for Kosovo for 2002, fik RTK en bevilling på 1,5 mio. EUR til rådgivningsbistand, programproduktion, faglige kurser, publikumsundersøgelser, direkte driftsomkostninger eksklusive lønninger, indkøb af udstyr og uafhængig finansrevision.

Kommissionen kan bekræfte at de forhold som det internationale samfund fandt i Kosovo efter afslutningen af 1999-konflikten, dvs. efter ti års forsømmelse og underinvestering, var yderst kritiske idet det offentlige elselskab KEK og dettes kraftværker var tæt på at kollabere.

Kosovos A- og B-kraftværker er meget gamle (henholdsvis 40 og 20 år) og var i 1999 så godt som udtjente. Kulminerne var alvorligt forsømte og udpinte. Der var flaskehalse i transmissions- og distributionsnettet fordi nettet ikke var blevet moderniseret i takt med udviklingen i industrien og befolkningstallet. Fjernvarmesystemerne, som trængte stærkt til reparation, fungerede kun med lav kapacitet.

Til trods for at Kommissionen og det internationale samfund har investeret kraftigt i el-sektoren og i KEK, er forholdene i Kosovos el-forsyning stadig kritiske på grund af de mange uløste problemer.

Kommissionens støtte til KEK formidles af det europæiske genopbygningsagentur; der er indtil nu ydet støtte på 350 millioner EUR. Af disse midler er der gået 80 millioner EUR til el-import, 35 millioner EUR til nødvendig faglig bistand, 20-30 millioner EUR til reparation af de skader som NATO's bomber havde forvoldt under konflikten (primært på transmissionssystemet) og 40 millioner EUR til Kosovos B-kraftværk, nærmere betegnet til afhjælpning af følgerne af det lynnedslag og den brand der var i juli 2002.

Fællesskabet yder stor finansiel bistand til el-sektoren, og Kommissionen overvåger derfor nøje hvordan denne støtte anvendes; dette sker i nært samarbejde med det europæiske genopbygningsagentur og den del af De Forenede Nationers mission i Kosovo som ledes af EU.

Kommissionen er ikke bekendt med at de aktiviteter som det europæiske genopbygningsagentur har forestået, skulle involvere arbejde eller materialer af utilstrækkelig kvalitet. Agenturet har bekræftet at uafhængige faglig eksperter nøje overvåger at arbejdet opfylder internationale standarder, og at der kun anvendes nye materialer. Agenturet har også meddelt at der ikke er fundet bevis for nogen manko i leveringerne af dieselolie.